צחי פטיש

**צחי פטיש** (נולד ב־10 באוגוסט 1970) הוא כוריאוגרף, מוזיקאי, במאי ויוצר ישראלי, ממקימי קבוצת המחול "שקטק".

## ביוגרפיה
פטיש נולד בחיפה למשפחה מוזיקלית. אביו, משה פטיש, ניגן בחצוצרה בתזמורתו של זוזו מוסא. כבר בילדותו הוא התחיל לנגן בפסנתר ובתופים, וזכה במלגות מטעם קרן שרת.

בגיל 14 החל לרקוד ברייקדאנס, ובמקביל למד מחול אצל חיים רחום וחיה צור בקריות.
בתחילת דרכו הופיע כרקדן ברייקדאנס באירועים שונים בקריות, כגון - אירועי יום העצמאות וערב ״כישרונות צעירים״. בקיץ 1984 השתתף בקליפ "גלבי" של עפרה חזה.

בהמשך השתתף במחנה האמנויות מתא"ן – מפעל תרבות ואמנות לנוער הפועל לאיתור וטיפוח כישרונות צעירים בתחומי האמנות בישראל, שם הוצע לו ללמוד במלגה מלאה בבית הספר לאמנויות אינטרלוקן  שבמישיגן, ארצות הברית, אותו סיים בהצטיינות. במהלך שירותו בצה"ל הוכר כ"רקדן מצטיין" ושירת בחיל החינוך בתל השומר.

כיום מתגורר בהרצליה.

## קריירה
פטיש היה רקדן בלהקת בת שבע בין השנים 1992–1996.

במהלך תקופה זו הופיע עם הלהקה בסיבובי הופעות ברחבי העולם, והיה חלק מהקאסט המקורי של המופע "אנאפאזה". לאחר עזיבתו בשנת 1996, הוזמן ע״י אוהד נהרין לשוב ולהופיע עם הלהקה כרקדן אורח, במופעי הלהקה בארץ ובחו״ל.

בנוסף השתתף ביצירות של כוריאוגרפים בינלאומיים, בהם ירי קיליאן, ויליאם פורסיית' וטרו סארינן.

בהמשך פעל כיוצר בתחומי המחול, המוזיקה והבמה. הוא יצר כוריאוגרפיה ועריכה מוזיקלית למופעים של אמנים, בהם ריטה, מוני מושונוב ושלמה בראבא. בנוסף ערך והלחין קטעי מוזיקה ופסי קול לעבודות מחול של יוצרים שונים, בהם ענבל פינטו ועידו תדמור.

בטלוויזיה היה שותף ליצירת כוריאוגרפיה ומוזיקה לתוכניות כגון "זהו זה!", "החרצופים", "כוכב נולד" ו"נולד לרקוד".

יצר כוריאוגרפיה ומוזיקה להצגות בתיאטראות המובילים בארץ.

בתיאטרון התיאטרון הקאמרי – *משרתם של שני אדונים*, הצגה עליה היה מועמד לפרס התיאטרון הישראלי בתחום הכוריאוגרפיה בשנת 2010, ו*פופר* מאת חנוך לוין.

בתיאטרון תיאטרון יידישפיל – *שירת חב"ד*, *סולומון גריפּ*, *החיים על פי בודו*, *מועדון האלמנות העליזות* ו*יידל מיטן פידל*.

בתיאטרון הבימה – *קוויאר ועדשים* ו*השוטר אזולאי*, וכן להצגה *מה עושים עם ג׳ני* בתיאטרון בית ליסין.

בשנת 2005 היה מועמד, יחד עם דני רחום, לפרס התיאטרון הישראלי בתחום הכוריאוגרפיה/עיצוב התנועה על ההצגה *[[שלמה המלך ושלמי הסנדלר]]*.
כמו כן יוצר כוריאוגרפיה ומוזיקה לפרסומות.

## שיתופי פעולה
פטיש שיתף פעולה עם אמן כלי ההקשה חן צימבליסטה במספר מופעים, בהם המופע המולטימדיה "החשמליה", שהוצג במסגרת פסטיבל ישראל ושילב תנועה, מוזיקה ווידאו.

בנוסף השתתף במופעים המשלבים תנועה ומוזיקה יחד עם תזמורות, בהם קונצרטים בשיתוף התזמורת הקאמרית הישראלית, בהם שולבו מחול, כלי הקשה ותזמורת.

במסגרת שיתופי פעולה אלו הופיע גם במופעים נוספים עם צימבליסטה, ששילבו תיפוף על הגוף, תנועה והיפ הופ.

## שקטק
בשנת 1996 הקים פטיש יחד עם דני רחום את קבוצת "שקטק".

המופע הראשון של הקבוצה הוצג בשנת 1997 במסגרת פסטיבל "הרמת מסך" במרכז סוזן דלל.

מאז הופיעה הקבוצה ביותר מ-30 מדינות ברחבי העולם, והציגה את מופעיה בבמות שונות, פסטיבלים ואירועים רבים הקבוצה שיתפה פעולה עם גופי תרבות שונים, בהם מרכז סוזן דלל, מדעטק, המדיטק חולון, מוזיאון תל אביב לאמנות ותיאטרון השעה הישראלי במסגרת המופע "הבית הישראלי".

בשנת 2013 יצרו פטיש ורחום את המופע "מפצח האגוזים – הגרסה העכשווית" - גרסה מודרנית לקלאסיקה של צ׳ייקובסקי.

בשנת 2015 יצרו את המופע "אלמנטס" בהפקה משותפת עם אמני "הבסקולה" – חלל לאמנויות בדרום תל אביב. המופע שילב מחול, תיאטרון, קרקס ומולטימדיה והוצג במבנה של 360 מעלות סביב הקהל.
מופעי הקבוצה מוצגים לאורך השנים במסגרת סל תרבות ארצי. במסגרת זו - המופע "הכל עם הקול" (2012) זכה לציון לשבח מטעם סל תרבות, וכך גם המופע "המיחזור המופלא" (2024).

הקבוצה השתתפה גם בפרויקטים ותערוכות, בהם התערוכה "שלוש שורות בהיסטוריה – תנועות נוער ציוניות" במוזיאון משואה.

בין מופעי הקבוצה לאורך השנים נמנים "קצב בתנועה", "בומבוקס", "הכל עם הקול", "מפצח האגוזים – הגרסה העכשווית", "אלמנטס", ״שקטק מסביב לעולם״ ומופעי ילדים נוספים.

## פרסים והוקרה
* זכה בפרס משרד התרבות בתחום המחול לשנת 2000.
* היה מועמד לפרס התיאטרון הישראלי בתחום הכוריאוגרפיה/עיצוב התנועה בשנת 2005, יחד עם דני רחום.
* היה מועמד לפרס התיאטרון הישראלי בתחום הכוריאוגרפיה בשנת 2010

## קישורים חיצוניים
* 

## הערות שוליים

קטגוריה:כוריאוגרפים ישראלים
קטגוריה:רקדנים ישראלים